સુરેન્દ્રનગર શહેરમાં તરખાટ મચાવનાર ત્રિપુટી ૫કડાઇ
શુક્રવાર, નવેમ્બર 16 2018, 23:31 Hrs(IST)
નવગુજરાત સમય | Publish Date: May 26 2018 3:27PM
સુરેન્દ્રનગર શહેરની સોસાયટીઓના બંધ મકાનોને નિશાન બનાવી ચોરી કરતા ત્રણ શખ્સોને સુરેન્દ્રનગર એસઓજી ટીમે દૂધરેજ ગામ પાસેથી ઝડપી લીધા હતા. પોલીસના હાથે ઝડપાયેલા શખ્સો પાસેથી રોકડ, મોબાઇલ, ઘરેણા, બાઇક તેમજ ટીવી સહીત કુલ રૂ.32,350 નો મુદ્દામાલ કબજે કરી કાયદેસર કાર્યવાહી હાથ ધરી છે.
સુરેન્દ્રનગર શહેરમાં થયેલી ઘરફોડ ચોરીના ગુનાઓના ભેદ ઉકેલવા જિલ્લા પોલીસ વડાએ આદેશ કર્યા હતા. ત્રણ શખ્સો ચોરીનો માલસામાન લઇ સુરેન્દ્રનગર તરફ આવતા હોવાની બાતમી એસઓજી પોલીસને મળી હતી. આથી એસઓજી ટીમે વોચ ગોઠવી હતી ત્યારે દૂધરેજ ગામ પાસેથી બાઇક લઇ નીકળેલા ગોપાલભાઇ ગોરધનભાઇ ગાંગડીયા, ગૌતમભાઇ ચંદુભાઇ જમોડ તથા સવજીભાઇ જકશીભાઇ જખાણીયાને અટકાવી તલાસી લીધી હતી. ત્રણેય શખ્સો પાસેથી ધાતુના ગ્લાસ, રૂદ્રાક્ષનીમાળા, વિવિધ કંપનીઓના મોબાઇલ ફોન તેમજ ઇમીટેશનના દાગીના મળી આવ્યા હતા.
જે બાબતે પોલીસે પુછપરછ કરતા ત્રણેય શખ્સોએ તમામ વસ્તુઓ ચોરીની હોવાની કબુલાત કરી હતી. આ ઉપરાંત ત્રણેય શખ્સોએ ભેગા મળી શહેરના ઘુઘરી પાર્ક, કુંથુનાથ દેરાસર પાસેના વિસ્તારમાં તેમજ ટીબી હોસ્પિટલ પાછળની આવેલા વિસ્તારોમાં આવેલા રહેણાંક મકાનોમાં રોકડ તેમજ વિવિધ વસ્તુઓની ચોરી કરી હોવાનું જણાવ્યું હતું. ઝડપાયેલા ત્રણેય શખ્સોની વધુ પુછપરછમાં બીજા પણ ચોરીના ગુનાઓના ભેદ ઉકેલાય તેવી શક્યતા છે.